এ. আর. রাফি, শেকৃবি প্রতিনিধি: প্রাণিসম্পদ সেক্টরে অর্গানোগ্রাম এমন একটি সুপরিচিত শব্দ যা প্রথম বর্ষে ভর্তি হওয়া একজন ছাত্র থেকে চাকুরীর শেষ পর্যায়ে চলে আসা একজন লাইভস্টক ক্যাডারের মুখে মুখে। সুস্থ্য-সবল, মেধাবী জাতি গঠনে ও দেশের প্রাণিজ আমিষের চাহিদা পূরণে প্রাণিসম্পদ সেক্টরের জনবল বৃদ্ধি একটি মূখ্য বিষয় হয়ে দাঁড়িয়েছে। কিন্তু অনেক বছর ধরেই নানা অজুহাতে বন্ধ হয়ে আছে প্রাণিসম্পদ সেক্টরের অর্গানোগ্রাম বাস্তবায়নের কাজ। অর্গানোগ্রাম বাস্তবায়ন ত্বরান্বিত করতেই রবিবার রাজধানীর প্রাণিসম্পদ অধিদপ্তর প্রাঙ্গণে বাংলাদেশ ভেটেরিনারি এসোসিয়েশন (বিভিএ) আয়োজন করে প্রতিবাদ সমাবেশ ও অবস্থান কর্মসূচি। আগামী জুন মাসের মধ্যে অর্গানোগ্রাম বাস্তবায়িত না হলে সব বিশ্ববিদ্যালয়গুলোতে ক্লাস ও পরীক্ষা বন্ধ এবং সকল জেলায় প্রাণিসম্পদ কর্মকর্তাদের কর্মবিরতিতে যাওয়ার হুমকি দেন সংগঠনের নেতারা।